作者:楊澤民
標題:霜葉飛
內容:朔風嚴緊，長空布、同雲低黯天表。更堪中夕振寒威，敧枕風聲悄。望皓潔、窗紗向曉。珠簾才上銀鉤小。聽美人都驚□，老盡群山，遠近相照。深意勸客金尊，皚皚千里，瓊臺瑤圃重到。綺羅香暖恣歡娛，暫爾寬懷抱。更幾朵、梅花開了。巡簷聊與花相調。算瑞氣、豐穰兆。來歲強如，舊年多少。